ત્યાંથી પાછા બંગલામાં આવતી વખતે વિભાકર સુભા, વિશે વિચારી રહ્યો હતો. જયરાજ અને જયંતીએ દવા બજારમાં રખડીને જે માહિતી મેળવી હતી એમાં પ્રવીણ ઠક્કરની વાત પાકા પાયે હતી. પરંતુ સુભાષ ડ્રગ્ઝ માટે ભીલાડ કે એ તરફની કોઇ ફેક્ટરી લીઝ ઉપર લેવાનો છે એવી વાત માત્ર ઊડતા સમાચાર જેવી જ હતી. જયરાજ અને જયંતીને એ વાતની પૂરી ખાતરી નહોતી. એ પ્રોજેક્ટમાં સુભાષના સાગરીત કોણ હશે એના વિશેની માહિતી આસાનીથી મળે એ શક્ય નહોતું. સુભાષની નાણાકીય લેવડદેવડ કોની સાથે છે એ જાણકારી પ્રમાણમાં સરળ હતી એટલે વાયા વાયા સંપર્કોથી એ શોધી શકાયું પણ મેન્ડ્રેક્સનો મામલો સાવ જુદો હતો. એ ઊડતી વાતનો છેડો મેળવવા માટે પોતે જ મહેનત કરવી પડશે એ નિર્ધાર સાથે એ પલંગમાં આડો પડ્યો.